Πρόλογος, Στίχοι 59-82

Ενότητες- πλαγιότιτλοι:

* Στ. 59-69: Η απελπιστική κατάσταση της Ελένης
* Στ. 69-73: Η υπόσχεση του Ερμή αποτελεί τη μοναδική ελπίδα της Ελένης.
* Στ. 74-82: Η Ελένη πιεζόμενη από τον Θεοκλύμενο γίνεται ικέτισσα στον τάφο του Πρωτέα.

Τραγικότητα της Ελένης: Η Ελένη είναι ένα πρόσωπο εγκλωβισμένο στα παιχνίδια των θεών. Την τραγική της μοίρα την καθόρισαν δυνάμεις που δεν μπορεί να ελέγξει. Οι θεοί μετέτρεψαν το όνομα της σε συνώνυμο της απιστίας και της καταστροφής, ενώ οι πάντες την θεωρούν αιτία ενός πολυαίμακτου πολέμου (στ.62-64), ενός πολέμου τον οποίο η Ελένη απεχθάνεται και εξαιτίας του οποίου μισεί τον εαυτό της. Η ηρωίδα έχει την αίσθηση ότι δεν ελέγχει τη μοίρα της, ότι είναι ένα ανίσχυρο πιόνι στη σκακιέρα των ισχυρών, το μέσο για να πραγματοποιηθούν τα σχέδια άλλων. Το τραγικό της αδιέξοδο κορυφώνεται στο τέλος της σκηνής, όταν αποκαλύπτει την πίεση που της ασκεί ο Θεοκλύμενος (στ.75-80).

Ο έλεος και ο φόβος: Το τραγικό αδιέξοδο της ηρωίδας, το αίσθημα δυσφορίας για τον εγκλεισμό της σε καταστάσεις που δεν αποτελούσαν επιλογή της και από τις οποίες ο μόνος τρόπος για να αποδράσει είναι ο θάνατος (τι να την κάνω τη ζωή πια;»)δημιουργούν στους θεατές τον έλεο και το φόβο, συναισθήματα δηλαδή οίκτου για το παρόν της Ελένης και φόβου για το μέλλον της.

Αντίθεση ανάμεσα στο είναι και το φαίνεσθαι: Οι άνθρωποι ζουν στην πλάνη των ψευδαισθήσεων. Αφελείς καθώς είναι, πιστεύουν σε ό,τι ακούνε ή βλέπουν, χωρίς να αναρωτιούνται αν αυτό είναι πράγματι αληθινό. Έτσι ο Μενέλαος πολεμά στην Τροία για να πάρει πίσω την Ελένη( **φαίνεσθαι**), ενώ στην πραγματικότητα πολεμά για ένα είδωλο (**είναι**), καθώς η πραγματική Ελένη βρίσκεται στην Αίγυπτο(στ.60-62). Και όλοι οι άλλοι εντελώς πρόχειρα και χωρίς να ερευνήσουν την αλήθεια(στ.65-68), καταριούνται την Ελένη για τις συμφορές του πολέμου και την θεωρούν υπεύθυνη γι΄αυτόν (**φαίνεσθαι**), ενώ στην πραγματικότητα η ευθύνη βαραίνει το είδωλο της (**είναι)** . Στα πλαίσια της αντίθεσης ανάμεσα στο **φαίνεσθαι** και στο **είναι** εντάσσεται και η αντίθεση ανάμεσα στο **όνομα** και στο **σώμα.** Έτσι ενώ το όνομα της Ελένης είναι αμαυρωμένο το σώμα της παραμένει αμόλυντο και ασπίλωτο.

Συναισθήματα Ελένης:

* Θλίψη για την άγνοια του Μενέλαου και για τον μάταιο πόλεμο που οργάνωσε.
* Απόγνωση και θυμό για το διασυρμό του ονόματος της.
* Πόνο και οδύνη για τα θύματα του πολέμου που μαίνεται στην Τροία.
* Παράδοξη ενοχή- ταύτιση με την ενοχή του ειδώλου.
* Απελπισία, απογοήτευση, παραίτηση από τη ζωή.
* Ελπίδα βασισμένη στην υπόσχεση του Ερμή.
* Φόβος, ανασφάλεια και αγωνία για το μέλλον.

Στοιχεία προοικονομίας:

* Στ.74-77: Ο θάνατος του Πρωτέα σηματοδοτεί μια σημαντική αλλαγή στη ζωή της ηρωίδας. Η αναφορά αυτή προοικονομεί την εμφάνιση του θεοκλύμενου.
* Στ.69-73: Προοικονομείται η εξέλιξη του έργου και η ευτυχής κατάληξη του.